Tomáš, Erik, minister práce, sociálnych vecí a rodiny SR (2023-12-08):
Vážený pán predsedajúci, panie poslankyne, páni poslanci, dovoľte, aby som v skratke alebo v krátkosti vecne uviedol zákon... Sú tu okuliare nejaké, mimochodom, keby niekomu chýbali, dámske, si myslím, takže si pre ne príďte. Takže už sme tu o tom veľa hovorili, ale ako káže rokovací poriadok, uvediem teda zákon, ktorý predkladáme. Tak ako bolo pred voľbami sľúbené, vláda ide pomôcť ľuďom so splátkami úverov, pretože v poslednom období výrazne stúpli úrokové sadzby, a tým pádom ľudia nijakým spôsobom nemohli toto ovplyvniť a v mnohých prípadoch dochádza k predraženiu splátok tých úverov. Napríklad keď si zoberieme nejakú priemernú výšku, tak tie splátky úverov stúpnu až o dvesto eur, čo je naozaj vysoká suma najmä pre tých ľudí, ktorí majú nižšie zárobky. Zákonom ideme pomôcť vlastne tej kategórii ľudí, ktorých príjem je do úrovne 1,6 % koeficientu z priemernej mzdy v národnom hospodárstve spred dvoch rokov. Čiže ak sa rozprávame o roku 2024, o budúcom roku, tak ako ukazovateľ berieme priemernú mzdu v národnom hospodárstve v roku 2022. Takže 1,6-násobok, aby som bol presný, priemernej mzdy z roku 2022, to je to kritérium, do ktorého sa musia zmestiť tí žiadatelia o našu bonifikáciu. Ak to určíme, túto hranicu, v eurách, tak je to presne 2 086 eur. Každý s príjmom do tejto hranice bude mať nárok na dotáciu splátky úveru. A tá dotácia konkrétnej splátky bude vo výške 75 % toho navýšenia, ale maximálne do výšky 150 eur. Celý ten program je nastavený zatiaľ tak, že mal by fungovať do roku 2027 a počas celého tohto obdobia by vláda mala pomôcť bonifikovať približne 315-tisíc úverov. Každý rok pri zákone o štátnom rozpočte sa bude tento program pre-hod-no-co-vať. Žiadosť sa podáva len raz, ale každý jeden rok bude táto žiadosť prehodnocovaná z hľadiska zmeny príjmu a nároku toho žiadateľa. Rozdiel medzi rokom ´23 a ´24 je len v tom, že zatiaľ čo v roku 2023 sa poskytne táto dotácia alebo príspevok, jak chcete, prostredníctvom daňového bonusu, tak už od roku ´24, teda od budúceho roka to bude poskytované ako dotácia, mesačná dotácia k splátke úveru. Od januára, keď si zoberieme prvých úspešných žiadateľov od januára, tak tá januárová splátka alebo splátka za január bude dotovaná vo februári. Čiže vždy to budeme dotovať ten nasledujúci mesiac. Je tam aj taká poistka, ak by sa v prípade nejakých ľudí stalo to, že nedokážu jednu splátku zaplatiť, tak ak ju splatia, tú splátku, na ďalší mesiac, teda obe splátky za dva mesiace, tak štát pošle svoju dotáciu za oba mesiace. Úrady práce budú doručovať, ako som povedal, od roku ´24 túto dotáciu s tým, že, samozrejme, ten nábeh môže byť veľmi dynamický, ale úrady práce sa na to pripravujú. Zaznelo aj v tejto rozprave, že bude potrebné prijať nejaký vysoký počet úradníkov. Tak opäť len zopakujem, že na úradoch práce končí projekt pomoci odídencom z Ukrajiny, kde doteraz pôsobilo 260 ľudí a 130 z nich bude okamžite nasadených na tento náš nový program. Na sociálnom výbore bol aj prijatý pozmeňujúci návrh, ktorý ešte dopĺňa a upravuje pôvodný zákon, tak dovoľte, aby som vás informoval o zmenách, asi troch takých zásadných zmenách alebo doplneniach. Po prvé, samozrejme, keďže vychádzame z priemernej mzdy spred dvoch rokov, tak môže sa stať, že počas tých dvoch rokov niektorí ľudia, ľudovo povedané, schudobnejú a nemuseli by mať nárok na tú splátku úveru, tak toto vyriešime tak, že v prípade takýchto ľudí bude stačiť potvrdenie príjmu z, počas šiestich mesiacov pred podaním žiadosti. Takže tí ľudia, ktorí povedzme oproti roku 2022 budú mať vlastne nižší príjem, respektíve sa im príjem nebude, nebude zodpovedať tomuto kritériu, tak môžu potom pri podaní žiadosti dokladovať svoj aktuálny príjem za obdobie šesť mesiacov pred podaním tej žiadosti a v takom prípade bude aj ich žiadosť akceptovaná. Tá druhá zmena je, že banky majú v pôvodnom návrhu zákona len tri dni na dodanie informácií, na základe ktorých úrad práce posúdi, či, ale posúdi, či klient splatil tú svoju splátku v predchádzajúcom mesiaci, alebo nie, teraz toto obdobie rozširujeme na desať dní. Čiže desať dní bude mať banka na to, aby dodala úradu práce informáciu o tom, že klient naozaj svoju splátku zaplatil, a potom v nejakom dvadsiatom, dvadsiatom piatom dni toho mesiaca bude vlastne tá splátka z predchádzajúceho mesiaca štátom zadotovaná. Takže toto sú také základné zmeny, ktoré ešte priniesol pozmeňujúci návrh. A, samozrejme, keby ešte niečo ste sa chceli opýtať, tak sa pokojne v rozprave opýtajte a ja vám potom v záverečnom slove rád odpoviem. Ďakujem veľmi pekne. (Potlesk.)